CELEX: 62011CN0145
Language: el
Date: 2011-03-25 00:00:00
Title: Υπόθεση C-145/11: Προσφυγή της 25ης Μαρτίου 2011 — Ευρωπαϊκή Επιτροπή κατά Γαλλικής Δημοκρατίας

28.5.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 160/12
            
         Προσφυγή της 25ης Μαρτίου 2011 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-145/11)
   2011/C 160/14
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: M. Šimerdová και A. Marghelis)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Γαλλική Δημοκρατία, αρνούμενη να αναγνωρίσει δύο αιτήσεις άδειας κυκλοφορίας στην αγορά των κτηνιατρικών φαρμάκων CT-Line 15 % Premix και CT-Line 15 % Oral Powder, στο πλαίσιο της αποκεντρωμένης διαδικασίας που προβλέπει η οδηγία 2001/82/ΕΚ, περί κοινοτικού κώδικος για τα κτηνιατρικά φάρμακα (1), παρέβη τις υποχρεώσεις που υπέχει δυνάμει των άρθρων 32 και 33 της εν λόγω οδηγίας·
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την παρούσα προσφυγή, η Επιτροπή υποστηρίζει ότι η προπαρατεθείσα οδηγία 2001/82/ΕΚ δεν επιτρέπει σε κράτος μέλος, στο πλαίσιο της αποκεντρωμένης διαδικασίας, να προβεί σε νομική και επιστημονική αξιολόγηση αιτήσεως αδείας. Το στάδιο αναγνωρίσεως χρησιμεύει μόνο για να επαληθευθεί αν ο υποβληθείς φάκελος είναι ταυτόσημος σε όλα τα κράτη μέλη, αν είναι πλήρης και αν περιλαμβάνει τον κατάλογο των ενδιαφερομένων κρατών μελών, σύμφωνα με τις προϋποθέσεις που προβλέπει το άρθρο 32, παράγραφος 1, της οδηγίας. Η προσφεύγουσα προσάπτει έτσι στην καθής ότι δεν δέχθηκε αιτήσεις αδείας επικαλούμενη, μεταξύ άλλων, λόγους που έχουν σχέση με τη σύνθεση του φαρμάκου και το φαρμακευτικό του σχήμα, τη φερομένη μη συμβατότητά του με το εθνικό δίκαιο και τους ενδεχομένους κινδύνους για τη δημόσια υγεία.
   Η Επιτροπή παρατηρεί επίσης ότι, στο στάδιο της αναγνωρίσεως, τα κράτη μέλη, τα οποία ενδιαφέρει μία αίτηση αδείας, έχουν την υποχρέωση να αναγνωρίσουν την έκθεση αξιολογήσεως που υπέβαλε το κράτος μέλος αναφοράς, αρκεί να μην προβάλλεται σοβαρός κίνδυνος για την υγεία των ανθρώπων ή των ζώων ή για το περιβάλλον, σύμφωνα με το άρθρο 33 της οδηγίας. Όμως, οι γαλλικές αρχές δεν ακολούθησαν την προβλεπομένη από το εν λόγω άρθρο διαδικασία.
   
      (1)  Οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (ΕΕ L 311, σ. 1).